《小庄兀坐叠前韵遣兴三首 其二》
明代·谢迁

笔床茶灶矮蓬船，绿树重阴起晏眠。驯鹿暮归溪上月，惊鱼时破水中天。

邻鸡傍午催豳馌，灵雨通宵足舜田。愿取西成人共饱，醉乡深处乐陶然。

作者简介：（1449—1531）明浙江馀姚人，字于乔，号木斋。成化十一年进士第一，授修撰。累迁左庶子。弘治初，与日讲，帝屡称善。八年入内阁参预机务，累官太子太保、兵部尚书兼东阁大学士，与刘健、李东阳同辅政。秉节直亮，见事尤敏，时人有“李公谋，刘公断，谢公尤侃侃”之称。武宗嗣位，请诛刘瑾不纳，致仕。旋被诬夺职，瑾诛，复职。致仕。世宗即位，即遣使慰问。嘉靖六年，再起入阁，仅数月，以老辞归。卒谥文正。有《归田稿》。